amanoisuno/poet huggingface dataset:
上安祿山 盧言
象曰雲雷屯，大君理經綸。馬上取天下，雪中朝海神。
儲潭廟 裴諝
江水上源急如箭，潭北轉急令目眩。中間十裏澄漫漫，質明齋服躬往奠，牢醴豐潔精誠舉。女巫紛紛堂下儛，氣霾祠宇連江陰，朝日不復照翠岑。回溪口兮棹清流，城上樓兮危架空，登四望兮暗濛濛。不知兮千萬里，高垣墉兮大其門，灑掃丹雘壯神居。使過廟者之加敬，
臘月中與韋戶曹游發生洞裴回之際見雙白蝙蝠…口號 任要
山翠冪靈洞，洞深玄想微。一雙白蝙蝠，三度向明飛。雖然有兩翅，了自無毛衣。若非飽石髓，那得淩□□。偶見歸堪說，殊勝不見歸。
臘月中游發生洞裴回之際見雙白蝙蝠三飛洞門…口號 韋洪
欲驗發生洞，先開冰雪行。窺臨見二翼，色素飛無聲。狀類白蝙蝠，幽感騰化精。應知五馬來，啟蟄迎春榮。露冕□之久，鳴騶還慰情。
蜀中經蠻後寄陶雍 馬乂
酋馬渡瀘水，北來如鳥輕。幾年期鳳闕，一日破龜城。此地有征戰，誰家無死生。人悲還舊裏，鳥喜下空營。弟侄意初定，交朋心尚驚。自從經難後，吟苦似猿聲。
沖佑觀 張紹
大始未形，混沌無際。上下開運，乾坤定位。日月麗天，上惟立德，下無疏親。皇風蕩蕩，黔首淳淳。天下有道，八極神鄉，十州異境。翠阜丹丘，潛伏靈聖。惟彼武夷，葬日風雨，會有神仙。國步多艱，皇綱中絕。四海九州，赫赫烈祖，再造丕基。拱揖高讓，神人樂推。明明我後，拓土開疆，經天緯地。五嶺來庭，三湘清澈。四海震威，淹留駿馭，想像鶉居。心懸真洞，夢到華胥。乃眷名山，跨谷彌岡，張霄架極。珠宮寶殿，璿台玉堂。鳳翔高甍，七聖斯嚴，三君如在。八景靈輿，九華神蓋。清霄莫胥，會仙之類，名之惟新。高峰為壑，區谷成坰。皇獻頌聲，
徹雲澗 鄭露
延綿不可窮，寒光徹雲際。落石早雷鳴，濺空春雨細。
秋氣尚高涼 林披
秋氣尚高涼，寒笛吹萬木。故人入我庭，相照不出屋。山川雖遠觀，高懷不能掬。
五言贈諸法師 公孫杲
駕鶴排朱霧，乘鸞入紫煙。淩晨味潭菊，薄暮玩峰蓮。玉葉低梁下，金飀引窗前。嘯傲雲霞際，留情鱗羽年。
恒嶽晨望有懷 李夐
二儀均四序，五嶽分九州。靈造良難測，神功匪易酬。恒山北臨岱，秀崿東跨幽。澒洞鎮河朔，嵯峨冠嵩丘。禋祠彰舊典，壇廟列平疇。古樹侵雲密，飛泉界道流。從官叨佐理，銜命奉珍羞。薦玉申誠效，鏘金諒有由。郊原照初日，林薄委徂秋。塞近風聲厲，川長霧氣收。他鄉饒感激，歸望切祈求。景福如光願，私門當複侯。
偶宴西蜀摩訶池 暢甫
珍木郁清池，風荷左右披。淺觴寧及醉，慢舸不知移。蔭林簟光冷，照流簪影欹。胡為獨羈者，雪涕向漣漪。
飲後獻時相 吳士矩
一夕心期一種歡，那知疏散負杯盤。尊前數片朝雲在，不許馮公子細看。
失題 吳黔
故國海雲端，歸寧便整鞍。裏榮身上蒨，省罷手中蘭。燒急平蕪廣，風悲古木寒。謝公山色在，朝夕共誰觀。
題惠聚寺 崔融2
人莫嫌山小，僧還愛寺靈。殿高神氣力，龍活客丹青。
平望贈蚊 錢信
安得神仙術，試為施康濟。使此平望村，如吾江子匯。
武康碧落觀 胡傳美
仙宮碧落太微書，遺跡依然掩故居。幢節不歸天杳邈，欲脫儒衣陪羽客，傷心齒發已凋疏。
白雲寺 許宏
踏破苔痕一徑斑，白雲飛處見青山。不知浮世塵中客，幾個能知物外閑。
羅浮山 文丙
羅浮多勝境，夢到固無因。知有長生藥，誰為不死人。根雖盤地脈，勢自倚天津。未便甘休去，須棲老此身。
牡丹 文丙
萬物承春各鬥奇，百花分貴近亭池。開時若也姮娥見，不同寒菊舒重九，只擬清香泛酒卮。
蘚花 文丙
寂寞人偏重，無心愧牡丹。秋風凋不得，流水泛應難。怪石縱教遍，幽庭一任盤。若逢公子顧，重疊是朱欄。
新栽松 文丙
可憐同百草，況負雪霜姿。歌舞地不尚，歲寒人自移。階除添冷淡，毫末入思惟。盡道生雲洞，誰知路嶮巇。
柳 文丙
何事動吟哦，長□翠色和。垂陰千樹少，送別一枝多。帶霧籠彭澤，搖風舞汴河。只因隋帝植，民力幾銷磨。
仙岩四瀑布即事寄上秘書包監侍郎七兄吏部李侍…十四韻 路應
絕境久蒙蔽，芟蘿方迨茲。樵蘇尚未及，冠冕誰能知。緣崖開徑小，架木度空危。水激千雷發，珠聯萬貫垂。陰晴狀非一，昏旦勢多奇。井識軒轅跡，壇餘漢武基。猿聲響深洞，岩影倒澄池。想像虯龍去，依稀羽客隨。玩奇目豈倦，尋異神忘疲。幹雲松作蓋，積翠薜成帷。含意攀丹桂，凝情顧紫芝。芸香藹芳氣，冰鏡徹圓規。胥念滄波遠，徒懷魏闕期。征黃應計日，莫鄙北山移。
奉和郎中游仙岩四瀑布寄包秘監李吏部趙婺州中…十四韻 李縝
符守分珪組，放情在丘巒。悠然造雲族，忽爾登天壇。求古理方賾，玩奇物不殫。晴光散崖壁，瑞氣生芝蘭。中有四瀑水，奔流狀千般。風雲隱岩底，雨雪霏林端。晶晶含古色，颼颼引晨寒。澄潭見猿飲，潛穴知龍盤。坐憩苔石遍，仰窺杉桂攢。幽蹊創高躅，靈藥餘仙餐。攜賞喜康樂，示文驚建安。縑緗炳珠寶，中外貽同官。末調亦何為，輒陪高唱難。慚非禦徒者，還得依門欄。
奉和郎中游仙山四瀑泉兼寄李吏部包秘監趙婺州齊處州 戴公懷
今日永嘉守，複追山水遊。因尋莽蒼野，遂得軒轅丘。訪古事難究，覽新情屢周。溪垂綠筱暗，岩度白雲幽。過石奇不盡，出林香更浮。憑高擁虎節，搏險窺龍湫。淙潈瀉三四，奔騰千萬秋。寒驚殷雷動，暑駭繁霜流。沫濺群鳥外，光搖數峰頭。叢崖散滴瀝，近谷藏颼飀。況此特形勝，自餘非等儔。靈光掩五嶽，仙氣均十洲。書以謝群彥，永將敘徽猷。當思共攀陟，東南看鬥牛。
奉和郎中游仙山四瀑布兼寄李吏部、包秘監判官 孟翔
昔人恣探討，飛流稱石門。安知郡城側，別有神泉源。疏鑿意大禹，勤求聞軒轅。悠悠幾千歲，翳薈群木繁。奇狀出蔽蔓，勝概畢討論。沿崖百丈落，奔注當空翻。下如散雨足，上擬屯雲根。變態凡幾處，靜神竟朝昏。渴賢寄珠玉，受馥尋蘭蓀。蘿蔦罥紫綬，岩隈駐朱轓。方思謝康樂，好事名空存。
晚眺 崔耿
江溶流落景，山色凝暮煙。衰發照秋日，壯心減昔年。愁吟長抱膝，孰訴高高天。
山下泉 宇文鼎
可致清川廣，難量利物功。涓流此山下，誰識去無窮。
永嘉經謝公石門山作 郭密之
綿境經耳目，未嘗曠躋登。一窺石門險，再滌心神懵。洞壑閟金澗，欹崖磐石楞。陰潭下冪冪，秀嶺上層層。千丈瀑流蹇，半溪風雨縆。興餘志每愜，心遠道自弘。乘軺廣儲峙，祗命愧才能。輟棹周氣象，捫條曆騫崩。忽如生羽翼，恍若將起騰。謝客今已矣，我來誰與朋。
芳草 扈載
幽芳無處無，幽處恨何如。倦客傷歸思，春風滿舊居。晚煙迷杳靄，朝露健扶疏。省傍靈光看，殘陽少皞區。
任閬中下鄉檢田，登艾蕭山北望 薛光謙
觀農巡井邑，長望曆山川。擁澗開新耨，緣崖指火田。荒村無徑陌，古戍有風煙。瓠葉縈籬長，藤花繞架懸。岸高攢樹石，水淨寫雲天。回首鄉關路，行歌猶喟然。
府尹王侍郎准制拜嶽，因狀嵩高靈勝，寄呈三十韻 尉遲汾
雄雄天之中，峻極聞維嵩。作鎮盛標格，出雲為雨風。瑞時物不癘，順澤年多豐。加高冠四方，視秩居三公。明朝虔昭報，頒祀歲嚴恭。署祝紆禦劄，詔賢導宸衷。皇皇三川守，馨德清明躬。肅徒奉蘭沐，竟夕玉華東。星漢耿齋戶，松泉寒壽宮。具修諒蠲吉，曙色猶蔥曚。端儀大圭立，興俛聲玲瓏。挹瓚椒桂馥，奏金岩壑空。靈歆若有答，仿佛傳祝工。卒事不遑偃，勝奇紛四叢。朝霞破靈嶂，錯落間蒼紅。動息形似蟻，玄黃氣如籠。奔傾千萬狀，群岳安比崇。日月襟袖捧，人天道路通。冥搜必殫竭，躋覽忘崎穹。踏翠遍諸刹，趣綿步難終。浮丘仙袂接，謝公屐齒窮。龍潭應下瞰，九曲當駭容。龍門計東豁，三台有何蹤。金象語奚應，玉人光想融。瑤漿與石髓，清骨宜遭逢。況是降神處，跡惟申甫同。周翰已洽論，伊衡亦期功。誠富東山興，須陟中台庸。勉促旋騑軨，未可戀雲松。散材事即異，期為蔔一峰。
早春陪敕使麻先生祭岳 馬令
我皇盛文物，道化天地先。鞭撻走神鬼，玉帛禮山川。忽下袁州使，來遊紫洞前。青羊得處所，白鶴□時年。虔懇飛龍記，昭彰化鳥篇。□風半山水，□氣總雲煙。光抱升中日，霞明五色天。山橫翠微外，室在綠潭邊。緹幕灰初庪，焚林火欲然。年光著草樹，春色換山泉。伊水來何日，嵩岩去幾千。山疑小天下，人是會神仙。葉令乘鳧入，浮丘駕鶴旋。麻姑幾年歲，三見海成田。